**Παγκόσμια Ημέρα Ποίησης**

**στο Μουσείο Ακρόπολης**

**«Ιλιάδα εξ ακοής»**

*Παρασκευή 21 Μαρτίου 2025*

Με την ευκαιρία της Παγκόσμιας Ημέρας Ποίησης **την Παρασκευή 21 Μαρτίου 2025**, το Μουσείο Ακρόπολης προσκαλεί τους επισκέπτες στον προαύλιο χώρο του να παρακολουθήσουν μια μαραθώνια συνακρόαση του ομηρικού έπους της *Ιλιάδας*, την οποία διοργανώνει το **ΤΡΙΤΟ ΠΡΟΓΡΑΜΜΑ** της ΕΡΤ.

Η**εκδήλωση** θα **μεταδοθεί** σε **απευθείας σύνδεση** από το **ΤΡΙΤΟ ΠΡΟΓΡΑΜΜΑ της Ερτ** και η είσοδος θα είναι**ελεύθερη** για το **κοινό**.

**Από τις 9 το πρωί ως τις 9 το βράδυ**, φοιτήτριες και φοιτητές της Κλασικής Φιλολογίας του **Εθνικού & Καποδιστριακού Πανεπιστημίου Αθηνών**, σε φιλολογική επιμέλεια του **Αν. Καθηγητή Αρχαίας Ελληνικής Φιλολογίας** **Βασίλη Π. Βερτουδάκη**, θα απαγγείλουν την ***Ιλιάδα*** του Ομήρου - κατ’ επιλογήν δώδεκα ραψωδίες από την Α ως την Ω*,* σε νεοελληνική μετάφραση. Μέρος της πρώτης ραψωδίας θα απαγγείλει ο Γενικός Διευθυντής του Μουσείου Ακρόπολης, **Καθηγητής Νικόλαος Χρ. Σταμπολίδης**.

Το ομηρικό έπος, το αρχαιότερο όχι μόνο της ελληνικής, αλλά και της ευρωπαϊκής λογοτεχνίας, τοποθετείται γύρω στο 750 π.Χ., και διασώζει τους μύθους, τις αξίες και τα ιδανικά του αρχαίου κόσμου. Από τον ηρωισμό του Αχιλλέα έως τη μοίρα της Τροίας, η *Ιλιάδα* εξακολουθεί να εμπνέει, να συγκινεί και να θέτει ερωτήματα για τον πόλεμο, τη δόξα και την ανθρώπινη φύση. Λίγα έργα συνδυάζουν με τόσο μοναδικό τρόπο την αγριότητα του πολέμου με το ανθρώπινο συναίσθημα, τους φόβους, τις ελπίδες και τα πάθη των πρωταγωνιστών του.

Η *Ιλιάδα* εντάσσεται στον κορμό της παραδοσιακής προφορικής ποίησης, κι είναι βαθύτατα ακροαματική, μιας και λειτουργούσε ως ακροαματικός λόγος στη μεγάλη γιορτή της Περίκλειας, Αθηναϊκής Δημοκρατίας προς τιμήν της θεάς Αθηνάς, τα Παναθήναια, αλλά και σε άλλες γιορτές, σε διάφορες περιοχές του ελληνικού κόσμου.

**Απαγγελία:** Βερτουδάκης Βασίλειος, Γιαννακοπούλου Μαρία-Ειρήνη, Γκοτζαμπασοπούλου Φωτεινή, Γυφτάκης Θεόδωρος, Δήμος Θεοδόσης, Καταχανά Δήμητρα, Κατωπόδη Λαμπρινή, Μανιάτη Μαίρη, Ξυναροπούλου Ιωάννα, Παναγιώτου Αντώνης, Σταμπόλης Δημήτρης, Τζαφέρη Άρτεμις, Τσούτσιας Κωστής, Φροσυνάκης Χρήστος, Χριστοφοράτου Άννα-Μαρία.

Στη ραψωδία Τ, θα συνοδεύει  με την αρχαία λύρα ο **Νίκος Ξανθούλης.**

**Παρουσίαση:** Πάρις Μέξης, Διονύσης Μαλλούχος, Νίκος Ξανθούλης, Αφροδίτη Κοσμά, Γιώργος Φλωράκης.

**Φωνητική προπαίδευση:** Άγης Γυφτόπουλος, Μάρα Καλούδη.

**Ηχοληψία**: Μιχάλης Συγλέτος, Βασίλης Κατσαρός, Αργύρης Παντελιάδης, Σπύρος Ηλιάδης, Χρήστος Γιαννόπουλος.

**Live streaming:** <https://www.ertecho.gr/radio/trito/>